» L’escola bressol de Bigues ha de canviar el terra del pati perquè hi havia vidres | EL9NOU.CAT
L’escola bressol de Bigues ha de canviar el terra del pati perquè hi havia vidres
L’Ajuntament de Bigues i Riells ha fet canviar aquest estiu tot el terra del pati de l’escola bressol municipal La Puput perquè s’havia detectat que hi havia fragments de vidre barrejats.
19/09/2011 | 7:00
19992.jpg |
Segons l’alcalde, Joan Vila (CiU), els vidres provenen del material que va fer servir la constructora per fer la subbase del pati, per la qual cosa va utilitzar materials de construcció reciclats. A sobre d’aquest material es va posar una capa de sauló, però amb el pas del temps i arran d’algunes obres que s’han fet al pati per instal·lar jocs infantils, els vidres han aflorat a la superfície.
El canvi del terra s’ha fet aquest estiu, abans de l’inici del curs. L’alcalde assegura que va tenir coneixement del problema pocs dies després de prendre possessió del càrrec, a mitjans de juny, però diu que el problema era conegut des de fa temps. “Tothom ho sabia, però ningú havia pres cap mesura. Les mateixes mestres recollien els vidres”. Segons l’alcalde, l’anterior ajuntament, governat per un pacte entre el PSC, ICV i PP, coneixia el problema des de feia temps i diu que ho proven les actes de la Junta de Govern Local. “En l’acta d’una junta de govern del 13 de novembre de l’any 2009 es diu que en el paviment exterior de sauló dels patis de l’escola s’havien trobat fragments de vidre, que això representava un perill i que caldria retirar la capa de terra reciclada i substituir-la per sauló natural. Malgrat això, no es va fer res. No ho entenc”.
L’anterior alcalde, Joan Moreno (PSC), ha negat, però, que tingués coneixement de l’existència de vidres al pati des de fa temps. Segons ell, abans de l’obertura del centre, l’any 2008, es van trobar alguns claus al terra del pati i es va demanar a l’empresa constructora que els retirés.